CELEX: 52012PC0092
Language: ro
Date: 2012-03-07
Title: Propunere de DECIZIE A CONSILIULUI privind poziția care urmează să fie adoptată în numele Uniunii Europeneîn cadrul Consiliului de asociere UE-Turcia

|
			
		
		
		52012PC0092
		
			Propunere de DECIZIE A CONSILIULUI privind poziția care urmează să fie adoptată în numele Uniunii Europeneîn cadrul Consiliului de asociere UE-Turcia /* COM/2012/092 final - 2012/0041 (NLE) */
			
				
		
		
			
			   	EXPUNERE DE MOTIVE
Acordul din 12 septembrie 1963 de
instituire a unei asocieri între Comunitatea Economică Europeană
și Turcia[1]
(denumit în continuare „Acordul de la Ankara”), a intrat în vigoare la 1 decembrie 1964.
În conformitate cu articolul 22 din Acordul de la Ankara, Consiliul de
asociere UE-Turcia poate adopta deciziile care se impun pentru atingerea unuia
dintre obiectivele acordului. La 22 decembrie 1995, Consiliul de
asociere a adoptat Decizia nr. 1/95 privind punerea în aplicare a fazei
finale a uniunii vamale[2].

Pentru o bună funcționare a uniunii
vamale, este necesar ca Turcia să încorporeze în ordinea sa juridică
internă instrumentele Uniunii referitoare la eliminarea barierelor tehnice
din calea comerțului. În acest scop, prin Decizia nr. 2/97 a
Consiliului de asociere s-a stabilit lista instrumentelor relevante ale Uniunii
în vigoare la momentul respectiv. Cu toate acestea, evoluția
constantă a acquis-ului Uniunii în ceea ce privește barierele tehnice
din calea comerțului determină necesitatea unei proceduri adecvate de
actualizare a Deciziei nr. 2/97. De asemenea, evoluția constantă
a acquis-ului Uniunii impune necesitatea actualizării sistematice a
instrumentelor Uniunii referitoare la eliminarea barierelor tehnice din calea
comerțului, instrumente pe care Turcia trebuie să le introducă
în ordinea sa juridică internă. În acest scop, este necesar să
se modifice anumite articole din Decizia nr. 1/95. 
Prezenta propunere pentru o decizie a
Consiliului definește poziția care urmează să fie
adoptată de Uniunea Europeană în cadrul Consiliului de asociere
UE-Turcia cu privire la modificarea articolelor 8, 9 și 52 din Decizia
nr. 1/95 a Consiliului de asociere.
2012/0041 (NLE)
Propunere de
DECIZIE A CONSILIULUI
privind poziția care urmează
să fie adoptată în numele Uniunii Europene
în cadrul Consiliului de asociere UE-Turcia
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 217, coroborat cu
articolul 218 alineatul (9),
având în vedere propunerea Comisiei Europene,
întrucât:
(1)              
Acordul din 12 septembrie 1963 de
instituire a unei asocieri între Comunitatea Economică Europeană
și Turcia[3]
(denumit în continuare „Acordul de la Ankara”) a intrat în vigoare la 1 decembrie 1964.
(2)              
În conformitate cu articolul 22 din Acordul de
la Ankara, Consiliul de asociere UE-Turcia poate adopta deciziile care se impun
pentru atingerea unuia dintre obiectivele acordului. 
(3)              
La 22 decembrie 1995, Consiliul de
asociere a adoptat Decizia nr. 1/95 privind punerea în aplicare a fazei
finale a uniunii vamale[4].

(4)              
Pentru o bună funcționare a uniunii
vamale, este necesar ca Turcia să încorporeze în ordinea sa juridică
internă instrumentele Uniunii referitoare la eliminarea barierelor tehnice
din calea comerțului. 
(5)              
În acest scop, prin Decizia nr. 2/97 a
Consiliului de asociere s-a stabilit lista instrumentelor relevante ale Uniunii
în vigoare la momentul respectiv. Evoluția constantă a acquis-ului
Uniunii în ceea ce privește barierele tehnice din calea comerțului
determină necesitatea unei proceduri adecvate de actualizare a Deciziei
nr. 2/97.
(6)              
Evoluția constantă a acquis-ului Uniunii
impune necesitatea actualizării sistematice a instrumentelor Uniunii
referitoare la eliminarea barierelor tehnice din calea comerțului,
instrumente pe care Turcia trebuie să le introducă în ordinea sa
juridică internă. În acest scop, este necesar să se modifice
anumite articole din Decizia nr. 1/95,
ADOPTĂ PREZENTA DECIZIE: 
Articolul 1
Poziția care urmează să fie
adoptată de Uniunea Europeană în cadrul Consiliului de asociere
UE-Turcia se bazează pe proiectul de decizie al acestui Consiliu de
asociere, anexat la prezenta decizie.
Modificările minore aduse proiectului de
decizie pot fi acceptate de reprezentanții Uniunii în cadrul Consiliului
de asociere fără a fi necesară o altă decizie a Consiliului.
Articolul 2
După adoptare, decizia Consiliului de
asociere UE-Turcia se publică în Jurnalul Oficial al Uniunii Europene.
Articolul 3
Prezenta decizie intră în vigoare la data
adoptării.
Adoptată la Bruxelles, 
                                                                       Pentru
Consiliu
                                                                       Președintele
Anexă
Proiect
de 
DECIZIE nr. […/2011] A CONSILIULUI DE ASOCIERE UE-TURCIA
din [...]
de
modificare a articolelor 8, 9 și 52 din Decizia nr. 1/95 a
Consiliului de asociere CE-Turcia
CONSILIUL DE ASOCIERE UE-TURCIA,
Având în vedere Acordul din 12 septembrie 1963
de instituire a unei asocieri între Comunitatea Economică Europeană
și Turcia, în special articolul 22 alineatul (3),
întrucât: 
(1)                   
În conformitate cu articolul 8 din Decizia
nr. 1/95 din 22 decembrie 1995 a Consiliului de asociere
CE-Turcia privind punerea în aplicare a fazei finale a uniunii vamale[5], Turcia trebuie să
încorporeze în ordinea sa juridică internă instrumentele comunitare
referitoare la eliminarea barierelor tehnice din calea comerțului. 
(2)                   
În acest scop, Consiliul de asociere adoptă,
la 2 iunie 1997, Decizia nr. 2/97 de stabilire a listei
instrumentelor comunitare referitoare la eliminarea barierelor tehnice din
calea comerțului, precum și a condițiilor și a
modalităților care reglementează punerea lor în aplicare de
către Turcia[6].
(3)                   
Evoluția constantă a acquis-ului Uniunii
în ceea ce privește barierele tehnice din calea comerțului
determină necesitatea unei proceduri adecvate de actualizare a Deciziei
nr. 2/97.
(4)                   
Articolele 8, 9 și 52 din Decizia nr. 1/95
ar trebui modificate astfel încât să permită actualizarea
permanentă a deciziei relevante a Consiliului de asociere.
(5)                   
Prezenta decizie nu aduce atingere altor
poziții pe care Turcia le poate adopta cu ocazia negocierilor privind
capitolele relevante din cadrul procesului de aderare,
ADOPTĂ PREZENTA DECIZIE: 
Articolul 1
Următoarele paragrafe se adaugă la
articolul 8 alineatul (2) din Decizia nr. 1/95:
„La începutul fiecărui an, Comisia
Europeană propune Comitetului mixt al uniunii vamale o listă
actualizată a instrumentelor Uniunii Europene, prin adăugarea actelor
adoptate recent și eliminarea actelor care nu mai sunt pertinente.
Comitetul mixt al uniunii vamale adoptă lista actualizată a
instrumentelor Uniunii Europene în termen de patru luni de la data
prezentării propunerii. În cazul în care Comitetul mixt al uniunii vamale
nu pot ajunge la un acord cu privire la includerea unui nou act în această
listă sau cu privire la data la care Turcia încorporează un anumit
act în ordinea sa juridică internă, se adoptă lista de acte
pentru care există un acord, urmând ca asupra celorlalte acte
menționate în propunerea Comisiei să decidă Consiliul de
asociere. 
Turcia încorporează, în cel mai scurt
timp posibil, actele adoptate recent în ordinea sa juridică internă,
cel mai târziu în termen de cincisprezece luni de la data deciziei privind
încorporarea acestora, adoptată de către Comitetul mixt al uniunii
vamale sau de către Consiliul de asociere, cu excepția cazului în
care o durată mai lungă este specificată în actul în sine sau a
cazului în care Comitetul mixt al uniunii vamale sau Consiliul de asociere
prevăd altceva.”
Articolul 2
Următorul paragraf se adaugă la
începutul articolului 9 din Decizia nr. 1/95:
„În cazul în care un proiect de act legislativ
turc trebuie evaluat de către Comisie, aceasta își transmite
observațiile în termen de trei luni sau, în cazuri speciale justificate în
mod corespunzător, în termen de șase luni de la data
notificării. Perioada totală de timp consacrată evaluării
proiectelor legislative turce de către Comisie nu este considerată ca
făcând parte din perioada în care Turcia trebuie să încorporeze în
ordinea sa juridică internă actele Uniunii Europene adoptate recent,
în conformitate cu articolul 8 alineatul (2). Comisia ține
Turcia la curent cu privire la durata preconizată a evaluării.
Părțile vor coopera strâns pentru a se asigura că
legislația turcă este aliniată pe deplin și în timp util la
actele Uniunii Europene.”
Articolul 3
Următorul paragraf se adaugă la
articolul 52 din Decizia nr. 1/95:
„Comitetul mixt al uniunii vamale adoptă
în fiecare an lista actualizată a instrumentelor Uniunii Europene
menționate la articolul 8.”
Articolul 4
Instrumentele menționate la
articolul 1 fac obiectul unor adaptări orizontale prevăzute în
anexa I la Decizia nr. 2/97 a Consiliului de asociere CE-Turcia.
Articolul 5
Prezenta decizie intră în vigoare în ziua
următoare datei adoptării.
Adoptată la Bruxelles,
      Pentru Consiliul de asociere UE-Turcia
      Președintele
[1]               JO 217, 29.12.1964, p. 3687.
[2]               JO L 35, 13.2.1996, p.1.
[3]               JO 217, 29.12.1964, p. 3687.
[4]               JO L 35, 13.2.1996, p.1.
[5]               JO L 35, 13.2.1996, p. 1.
[6]               JO L 191, 21.7.1997, p. 1.